<classify> TAMASHA la upimaji afya kwa binadamu, linalojulikana kwa jina la Mangara Salama 201920, lililofanyika kwa muda wa siku tisa Kata ya Mangara wilayani Babati mkoani Manyara, limekuwa na mafanikio baada ya wananchi 2,000 wa kata hiyo kupatiwa elimu ya afya, wakiwemo 400 waliofanyiwa vipimo bila kulipia.Akizungumza kwenye tamasha hilo, mdau wa maendeleo wa Kata ya Mangara, Dk Juma Muna ambaye ni daktari wa binadamu, alisema lengo la tukio hilo ni kuhakikisha elimu ya afya inawafikia wakazi wa eneo hilo kwa urahisi zaidi.Alisema tamasha hilo hufanyika kila mwaka. Dk Muna alisema zaidi ya watu 2,000 walipatiwa elimu ya afya na 400 walipimwa magonjwa bila malipo ikiwemo kisukari, malaria, ugonjwa wa moyo, shinikizo la damu, hali ya mlo, maambukizi ya Virusi vya Ukimwi, uzito na urefu.Baadhi ya wananchi hao walipimwa macho, wakiwemo watu wawili ambao watakwenda mjini Babati kwenye Hospitali ya Rufaa ya mkoa wa Manyara kwa ajili ya kufanyiwa upasuaji wa mtoto wa jicho, alisema Dk Muna.Alisema shughuli hiyo ilifanywa na yeye kwa kushirikiana na wauguzi na madaktari wa Kituo cha Afya Mangara. Dk Muna alisema aliandaa tamasha hilo ili kutoa elimu ya afya ya magonjwa tofauti kwa jamii na michezo mbalimbali ili kupambana na magonjwa yasiyoambukizwa.Pia imetolewa elimu ya afya ya unyonyeshaji watoto kwa kina mama, uelewa wa wajawazito juu ya utunzaji wa mimba, chanjo kwa watoto na wanawake wengi wamenufaika nayo, alisema.Wakazi wa Kijiji cha Mangara, Mwanaidi Tatunga na Ruth Joshua wanaougua macho, wametakiwa kwenda Hospitali ya Mkoa na walimshukuru Dk Muna kwa hatua hiyo. Ruth alisema hivi sasa gharama za matibabu ni kubwa, hivyo wanapopata misaada kama hiyo, wanapaswa kumshukuru Mungu, kwani huduma na elimu imetolewa bila jamii kulipia.Kwa upande wake, Mariam alishukuru kwa huduma hiyo kutolewa bila malipo, kwani wahitaji ni wengi na wasingeweza kugharamia na wamefaidika na elimu ya afya iliyotolewa. Tatu Mohamed alitoa wito kwa Dk Muna kuwa na utaratibu wa kurudia huduma hiyo, kwani watu wengi wanatamani kupatiwa huduma kama hizo, ila wanakosa fedha kutokana na hali zao kuwa duni.  <topic>: kitaifa 